**Intézkedések az ELTE Radnóti Miklós Gyakorlóiskolában**

**a COVID járvány terjedésének megelőzése érdekében**

**érvényes: 2021. október 18-tól**

Az összefoglaló csak a legfontosabb intézkedéseket tartalmazza. Készült az EMMI 2021. május 24-én kiadott, majd 2021. augusztus 26-án módosított *Intézkedési terv a köznevelési intézményekben a járványügyi készenlét idején alkalmazandó eljárásrendről* című kiadványa alapján.

<https://www.oktatas.hu/pub_bin/dload/kozoktatas/tavoktatas/Intezkedesi_terv.pdf>

1. Az iskola látogatása, az épületben való tartózkodás rendje

Az iskolát kizárólag egészséges, tüneteket nem mutató tanuló látogathatja.

Az oktatásban, illetve az intézmény működtetésében csak egészséges és tünetmentes dolgozó vehet részt.

Amennyiben a szülők gyermeküknél tüneteket észlelnek, gondoskodniuk kell a gyermek orvosi vizsgálatáról. A szülő köteles az iskolát értesíteni, ha a gyermeknél koronavírus-gyanú vagy igazolt fertőzés van.

Az iskola bejáratánál és az ebédlőbe való belépés előtt mindenkinek használnia kell a vírusölő hatású folyadékkal ellátott automata, érintésmentes kézfertőtlenítő készülékeket.

A szájat és orrot eltakaró maszk viselése az iskola épületében mindenki számára kötelező, kivéve a testnevelés órák és az étkezések idején.

A szülők, kísérők a gyermekeket az iskola bejáratáig kísérhetik, és csak előre egyeztetett találkozók céljából léphetnek az épületbe.

2. Rendezvények, tanórán kívüli programok

Az iskola épületében a tanórán kívül jelenléti programokon a létszám függvényében, a zsúfoltság elkerülése érdekében a résztvevők körét korlátozhatja.

3. Higiéné biztosítása az épületben, takarítás, fertőtlenítés

Fokozottan ügyelünk az intézmény tisztaságára, napi többszöri fertőtlenítő takarítást végzünk, különös tekintettel a kézzel gyakran érintett felületekre: ajtó-, ablakkilincsek, korlátok, villany- és egyéb kapcsolók, informatikai eszközök (billentyűzet, monitor, egér), mosdók csaptelepei, WC lehúzók.

A természettudományos szaktantermekben a laboráns dolgozók segítéségével a gyakorlati használati eszközöket fertőtlenítjük (pl. kísérleti eszközök, mikroszkópok).

Mosdóhasználat után a kihelyezett vírusölő hatású kézfertőtlenítő folyékony szappannal kezet kell mosni.

A személyi higiéné alapvető szabályairól a tanulók az adott korosztálynak megfelelő szintű tájékoztatást kapnak.

Biztosítjuk a rendszeres szellőztetést a mind az osztálytermekben, mind a folyosókon.

Fokozottan ügyelünk az étkezés helyszínének tisztaságára, a rendszeres fertőtlenítésére, az ebédlő és a büfé előtti nagyobb tömörülések elkerülésére. Az ebédlő és a büfé előtt sorban állni csak a kijelölt pontokon, távolságtartással lehet.

4. A tanulók hiányzása

Az a tanuló, aki maga vagy vele egy háztartásban élő hozzátartozója a vírusfertőzés szempontjából veszélyeztetett csoportba tartozik tartós betegsége (például szív-érrendszeri megbetegedések, cukorbetegség, légzőszervi megbetegedések, rosszindulatú daganatos megbetegedések, máj- és vesebetegségek) vagy például immunszupprimált állapota miatt, és erről orvosi igazolással rendelkezik, kérheti a jelenléti tanulás alóli felmentését. A kérvényt az igazgatónak kell benyújtani. Az iskola a kérelmet fél éven belül felülvizsgálja. Igazolt hiányzásnak tekintendő továbbá, ha a gyermek, a tanuló hatósági karanténba kerül a részére előírt karantén időszakára.

Orvosilag igazolt allergiás betegek tüneteik mellett (köhögés/tüsszögés) is látogathatják az iskolát.

Amennyiben egy gyermeknél fertőzés tünetei észlelhetők, haladéktalanul elkülönítjük, egyúttal értesítjük az iskolaorvost/védőnőt, aki az érvényes eljárásrend szerint dönt a további teendőkről. Ha a tünetek alapján az iskolaorvos úgy dönt, hogy a gyermek nem tartózkodhat közösségben, a szülőket értesítjük, és megbeszéljük velük a gyermek iskolából való távozásának módját.

A háziorvos, házi gyermekorvos, illetve a kezelőorvos jogosult a COVID-19 fertőzés gyanújára vonatkozóan nyilatkozni.

Láng György

igazgató

Budapest, 2021. október 18.